Opgeskorte vonnis ná hy inbreker skietArgieffoto ŉ Man van Mpumalanga wat ŉ onbekende man doodgeskiet het omdat hy geglo het dit is ŉ inbreker, het Donderdag ŉ opgeskorte vonnis ontvang. Nelson Nobunga (39) van Sibayeni village is Donderdag in die Tonga-streekshof gevonnis nadat hy skuldig gepleit het op aanklag van strafbare manslag, het ŉ Sapa-korrespondent berig. Staatsaanklaer Joy Ndlovu het aan die hof gesê enigiemand sou dieselfde in Ndlovu se situasie gedoen het. “Dit beteken nie dit was die regte ding om te doen om die slagoffer dood te skiet nie, maar dit kon met enigiemand gebeur het,” het Ndlovu gesê. Die beskuldigde se vrou het getuig dat hulle geslaap het toe hulle iets op die dak gehoor het. Haar man het sy vuurwapen uitgehaal en in die rigting van die vermeende inbreker geskiet. Landdros Edgar Moletsane het aan die hof gesê Nobunga het verkeerd opgetree. “ŉ Normale persoon sou nie direk op sy aanvaller kon skiet net om hom skrik te maak nie. Jy moes gedink het voordat jy geskiet het, want nou is iemand dood. Dit is ŉ baie ernstige misdaad,” het Moletsane gesê. Nobunga is tot sewe jaar tronkstraf gevonnis wat vir vyf jaar opgeskort is, wat beteken dat hy die sewe jaar tronkstraf sal uitdien indien hy binne die volgende vyf jaar aan ŉ soortgelyk misdaad skuldig bevind word. Hy mag ook nie meer ŉ vuurwapen besit nie. Die oorledene is onbekend en niemand het nog sy liggaam opgeëis nie.